บังคับคดีช่วยเอสเอ็มอี ให้คำแนะนำกฎหมาย
กรมบังคับคดี ร่วมกับ สสว.ช่วยเอสเอ็มอี ยกระดับสำนักงานทั่วประเทศเป็นที่ปรึกษากฎหมาย
11 มิ.ย. 2558

กรมบังคับคดี ร่วมกับ สสว.ช่วยเอสเอ็มอี ยกระดับสำนักงานทั่วประเทศเป็นที่ปรึกษากฎหมาย
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดีมีนโยบายเชิงรุกในการช่วยเหลือผู้ประกอบการขนาดกลางและขนาดย่อม (เอสเอ็มอี) โดยได้ผลักดันกฎหมายฟื้นฟูกิจการลูกหนี้เอสเอ็มอีที่อยู่ระหว่างการเสนอ รมว.ยุติธรรม เพื่อขออนุมัติจากคณะรัฐมนตรี (ครม.) ขณะเดียวกันจะมีการลงนามบันทึกข้อตกลงกับสำนักงานส่งเสริมวิสาหกิจขนาดกลางและขนาดย่อมแห่งประเทศไทย (สสว.) เพื่อให้กรมบังคับคดีเข้าไปช่วยเหลือด้านกฎหมายแพ่งหรือกฎหมายธุรกิจให้กับกลุ่มเอสเอ็มอี
“กรมยังมีแผนที่จะให้สำนักงานบังคับคดีทั่วประเทศประมาณ 114 แห่ง ทำหน้าที่เป็นที่ปรึกษาเกี่ยวกับกฎหมายให้กับเอสเอ็มอีและประชาชนทั่วไปด้วย” น.ส.รื่นวดี กล่าว
สำหรับการผลักดันทรัพย์สินของกรมบังคับคดีในช่วงเดือน 7 เดือนแรกของปีงบประมาณ (ต.ค. 2557-พ.ค. 2558) ได้จำนวน 6.55 หมื่นล้านบาท แบ่งเป็นคดีล้มละลาย 6,509 ล้านบาท และคดีแพ่ง 5.9 หมื่นล้านบาท คิดเป็น 65.74% ของเป้าหมายปีงบประมาณ 2558 ที่จะผลักดันขายสินทรัพย์ได้ประมาณ 1 แสนล้านบาท
ด้านการไกล่เกลี่ยข้อพิพาทชั้นบังคับคดี สามารถดำเนินการได้ 7,109 เรื่อง คิดเป็นทุนทรัพย์ 3,169.31 ล้านบาท มีคดีที่ไกล่เกลี่ยสำเร็จ 6,051 เรื่อง คิดเป็นทุนทรัพย์ 2,450 ล้านบาท และคดีที่ไกล่เกลี่ยไม่สำเร็จ 1,058 เรื่อง คิดเป็นทุนทรัพย์ 719.25 ล้านบาท คิดเป็นอัตราการไกล่เกลี่ยสำเร็จ 85%